ตั้งเป้าจำหน่ายสลากดิจิทัล ไม่เกิน 20 ล้านใบ ภายในสิ้นปีนี้ พร้อมพัฒนาระบบจ่ายเงินรางวัลภายใน 2 ชั่วโมง
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล เปิดเผยว่า การจำหน่ายสลากดิจิทัล ตั้งแต่งวดวันที่ 16 มิถุนายน 2565 เป็นต้นมา โดยเริ่มจาก 5 ล้านใบในงวดแรก จนถึงปัจจุบัน 13.9 ล้านใบ ในงวด 16 ตุลาคม 2565 นี้ จนถึงขณะนี้ ผ่านมาแล้ว 8 งวด ได้รับการตอบรับที่ดีอย่างต่อเนื่อง มีผู้เข้าถึงการซื้อกว่า 1.7 ล้านคน ทำให้สามารถตัดปัญหาพ่อค้าคนกลาง รวมถึงความกังวลเรื่องสลากปลอม หรือสลากทิพย์ โดยวิธีการรับเงินรางวัลที่สะดวก ไม่ยุ่งยาก ด้วยการนำระบบการโอนเงินรางวัลเข้าบัญชีได้โดยตรง สำหรับการจำหน่ายสลากดิจิทัล ในงวดถัดไปคือ งวดวันที่ 1 พฤศจิกายนนี้จะมีจำนวนสลากประมาณ 15 ล้านใบ เพื่อให้ผู้ซื้อมีเวลาเลือกซื้อสลากได้นานวันขึ้น และขณะนี้ได้เตรียมพัฒนาระบบการโอนเงินรางวัล ผ่าน G-Wallet ในแอปฯ เป๋าตัง โดยผู้ถูกรางวัลสามารถโอนต่อไปยังบัญชีของธนาคารอะไรก็ได้ และโอนเงินให้ผู้ถูกรางวัลได้ภายใน 2 ชั่วโมง คาดว่าจะเริ่มใช้ได้ในเดือนมกราคม 2566 เป็นต้นไปส่วนการจำหน่ายสลากดิจิทัล งวด 16 ตุลาคม 2565 จำนวนสลากทั้งหมด 13,964,500 ใบ โดยข้อมูล ล่าสุด ณ วันที่ 5 ตุลาคม 2565 เวลา 23.00 น.มีการจำหน่ายสลากดิจิทัลไปแล้ว 10,638,826 ใบ มีจำนวนผู้ซื้อ 1,286,311 ราย